Document ID: 32000R1500

A Bizottság 1500/2000/EK rendelete
(2000. július 10.)
az államháztartási kiadások és bevételek tekintetében a 2223/96/EK tanácsi rendelet végrehajtásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 448/98/EK rendelettel [1] módosított, a Közösségben a nemzeti és regionális számlák európai rendszeréről (ESA 95) szóló, 1996. június 25-i 2223/96/EK tanácsi rendeletre [2], és különösen annak 2. cikkének (2) bekezdésére, valamint 3. cikkének (2) bekezdésére,
mivel:
(1) A Szerződés 104. cikkének (2) bekezdése értelmében a Bizottságnak felügyelnie kell a költségvetési helyzet alakulását.
(2) A stabilitási és konvergencia programok tartalmi és alaki célja, hogy lehetővé tegye az államháztartási egyensúly megvalósítási módjai és általában a költségvetési stratégia jobb megértését, valamint a kiadási és bevételi arányokra vonatkozó kiegészítő információkat biztosítson.
(3) A nemzeti számlák szabályait, ezen belül az ESA 95 fogalmait, az adatok tagállamok közötti összehasonlíthatósága és átláthatósága eszközeinek tartják.
(4) Az ESA 95 rendelet "Európai számlák rendszere - ESA 1995" című A. melléklete nem utal az államháztartás kiadásaira és bevételeire, azonban az ESA 95 kategóriák jegyzékére való hivatkozással keretet teremt a kiadások és bevételek meghatározásához.
(5) Az államháztartás kiadásaira és bevételeire vonatkozó aggregátumok bevezetése megfelelő változtatásokat tesz szükségessé a nemzeti számlák adatainak adatszolgáltatási programjában.
(6) Az államháztartás fő aggregátumainak (éves adatairól) kiegészítő adatszolgáltatás minden év márciusában hasznos információkkal szolgál az államháztartási hiány alakulásáról.
(7) A 2223/96/EK rendelet 2. cikkének (2) bekezdésével összhangban és a 3. cikkének (2) bekezdésével összefüggésben, a Bizottság az említett rendelet 4. cikkében megállapított eljárásnak megfelelően olyan módosításokat fogad el az ESA 95 rendszerében, amelyek célja a rendszer tartalmának magyarázata és fejlesztése, és amelyek változtatásokat tesznek szükségessé a tagállamoktól kért adatokban.
(8) A 91/115/EGK határozattal [3] felállított monetáris, pénzügyi és fizetési-mérleg statisztikákkal foglalkozó bizottsággal konzultációt folytattak.
(9) Az e rendeletben előírt intézkedések összhangban vannak a 89/382/EGK, Euratom határozattal [4] felállított statisztikai programbizottság véleményével,
ELFOGADTA EZT A RENDELETET:
1. cikk
E rendelet célja, hogy megadja az államháztartás kiadásainak és bevételeinek meghatározását, kiegészítse az árukkal és szolgáltatásokkal kapcsolatos ügyletek (P) és az elosztási ügyletek (D) osztályozását és módosítsa a nemzeti számlák adatszolgáltatási programját.
2. cikk
Az 1996. június 25-i 2223/96/EK tanácsi rendelet A. melléklete (Európai számlák rendszere - ESA 1995) és B. melléklete (A nemzeti számlák adatszolgáltatási programja) e rendelet mellékletével összhangban módosul.
3. cikk
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. július 10-én.

Labels: 10
12
2
19